Imtella' Diċembru 3, 2020 - Aġġornata 3 Ta' Diċembru, 2020 5:07pm L-Awtorità ta' Standards ta' Ħarsien Soċjali nediet il-viżjoni strateġika għas-seba' snin li ġejjin, mibnija fuq erba' pilastri, u 21 inizjattiva, li fil-mira tagħha se jkunu dawk li jieħdu s-servizzi ta' ħarsien soċjali u l-qraba tagħhom fosthom tfal, anzjani, u persuni b'diżabilità. Il-Kap Eżekuttiv tal-Awtorità ta' Standards ta' Ħarsien soċjali, Matthew Vella qal li l-istrateġija hija bbażata fuq viżjoni li se żżid l-użu diġitali u teknoloġiku, b'tisħiħ tal-konsultazzjoni u d-djalogu ma' dawk involuti fl-għoti tas-servizzi soċjali. Is-Sur Vella spjega li l-Awtorità tkopri 347 taħt il-kappa tas-servizzi soċjali, fosthom servizzi residenzjali ġenerali, dawk għall-anzjani, servizzi għal persuni b'diżabilità, fosthom dawk residenzjali, servizzi ta' vjolenza domestika, servizzi ta' adozzjoni, dawk ta' ħarsien alternattiv, servizzi fil-komunita', u servizzi ta' abbuż ta' sustanzi u diependenzi oħra. TVM staqsa lis-Sur Vella, kif fil-konkret din il-viżjoni strateġika se ssarraf f'differenza lil dawk li jibbenefikaw mis-servizzi soċjali. "Aħna rridu li jkollna settur li jagħti vuċi u spazju lil min qed jirċievi s-servizz, biex jitkellem u jsemma' l-vuċi tiegħu, u jgħix x jixtieq jara differenti". Is-Sur Vella qal li bidla oħra li se ġġib din il-viżjoni hija tisħiħ tal-pjattaformi teknoloġiċi tagħha, bl-użu tal-intelliġenza artifiċjali u anki blockchain, b'tisħiħ fis-servizzi kollha li jaqgħtu taħt l-Awtorità. Qal li b'din l-istrateġija kull entita' li tipprovdi servizz, mhux biss trid iġġib il-liċenzja iżda se tiġi vvalutata b'rating pubbliku. "L-istandards bdew bir-riforma se ninvestu f'għodod ġodda, u riċerka biex jiġi mkejjel u jagħti valur għall-flus ta' dawn is-servizzi". Il-Minsitru għall-Familja u Ġustizzja Soċjali Michael Falzon qal li f'sena in-nefqa soċjali tal-Gvern hija ta' €400 miljun fis-sena. Il-Ministru Falzon qal li l-awtorita' ta' standards ta' ħarsien soċjali twaqqfet bil-għan li għall-ewwel darba f'pajjiżna jkun hawn regolatur għas-servizzi soċjali. Irrimarka li l-Awtorità għolliet il-livell tas-servizzi soċjali kollha, fosthom ukoll fl-adozzjonijiet tat-tfal, bi ftuħ ta' iktar pajjiżi minn fejn koppji Maltin jistgħu jadottaw.